

**კინოხელოვნების ცენტრი პრომეთე**0112 თბილისი, საქართველო
დ. აღმაშენებლის გამზირი 164
ტელ.: (+995 32) 235 67 60
ელ-ფოსტა: office@tbilisifilmfestival.ge

**თბილისის 22-ე საერთაშორისო კინოფესტივალის რეგლამენტი
5 დეკემბერი - 12 დეკემბერი, 2021**

 **1. ორგანიზაცია, მიზანი, თარიღები**

თბილისის საერთაშორისო კინოფესტივალის ორგანიზატორია კინოხელოვნების ცენტრი "პრომეთე". ფესტივალის მიზანია, ქართულ და საერთაშორისო აუდიტორიას გააცნოს საუკეთესო ფილმები მთელი მსოფლიოდან, ხელი შეუწყოს სხვადასხვა ქვეყნისა და განსხვავებული კულტურების წარმომადგენლების დაახლოებას, მათ შორის ურთიერთგაგების გაღრმავებას. გარდა ფილმების ჩვენებისა, ფესტივალი აწყობს ვორქშოფებს, ლექციებს, პროფესიულ შეხვედრებსა და დისკუსიებს იმისათვის, რომ ხელი შეუწყოს ახალგაზრდა კინემატოგრაფისტების პროფესიულ დაოსტატებას, მისცეს მათ მსოფლიო კლასის შემოქმედებთან და ექსპერტებთან ურთიერთობის შესაძლებლობა.

**თბილისის 22-ე საერთაშორისო კინოფესტივალი გაიმართება 2021 წლის 5 დეკემბერიდან - 12 დეკემბრის ჩათვლით თბილისში.**

**2. სექციები**

კინოფესტივალის პროგრამა შემდეგ სექციებს მოიცავს:

- ევროპული კინოს ფორუმი (ახალი სრულმეტრაჟიანი მხატვრული ფილმები ევროპის ქვეყნებიდან)

- ამერიკები (ახალი სრულმეტრაჟიანი მხატვრული ფილმები ამერიკის კონტინენტიდან)
- ჰორიზონტები (ახალი სრულმეტრაჟიანი მხატვრული ფილმების პროგრამა დანარჩენი მსოფლიოდან)
- რეჟისორი ფოკუსში
- ქართული პანორამა (ახალი ქართული ფილმები)
- აპოლო: კინომეხსიერება
- სპეციალური ჩვენებები

**3. მონაწილეობის უფლება**

- ეროვნულ კონკურსში „ქართული პანორამა" მონაწილეობის მიღება შეუძლიათ ქართველ რეჟისორებს (სტუდენტების გარდა).
- არასაკონკურსო სექციებისთვის შერჩევისას უპირატესობა ენიჭება ფილმებს, რომლებიც არ ყოფილა ნაჩვენები საქართველოში კინოგაქირავების ქსელში ან ქართულ სატელევიზიო არხებზე.

**4. ფილმის რეგისტრაცია**

**გთხოვთ გაითვალისწინოთ, საერთაშორისო კონკურსის სექციის ჩვენებებისთვის მიიღება მხოლოდ DCP ფორმატი.**

განაცხადის შევსებული ფორმა (განაცხადის ფორმა შეგიძლიათ გადმოწეროთ ფესტივალის ვებ-გვერდიდან) ფილმის შესარჩევ ციფრულ ასლთან (Vimeo, Privio, Google Drive ან სხვა პრივატული ლინკით. თუ სხვა საშუალებით გსურთ გამოგზავნა, გთხოვთ, მიუთითოთ). გთხოვთ, ასევე გამოაგზავნოთ პრესის მასალები, რეჟისორის ბიოგრაფია და სხვა გამოსაყენებელი ინფორმაცია.

 **5. ფილმების შერჩევა**
- ფილმებს არჩევს ფესტივალის შესარჩევი კომისია; ფილმებსა და მონაწილეებს იწვევს ფესტივალის დირექტორი.
- ფილმების შესარჩევი ასლები ინახება კინოფესტივალის არქივში.
- კონკურსისთვის შერჩეული ფილმის წარსადგენად ფესტივალი მგზავრობის ხარჯებსა და დაბინავებას უზრუნველყოფს სამუშაო ჯგუფის ერთი წარმომადგენლისათვის (რეჟისორი, პროდიუსერი, მთავარი როლის შემსრულებელი ან სხვ.)

- მოკლემეტრაჟიანი ფილმების განაცხადები სარეგისტრაციოდ არ მიიღება.

**6. ვადები / მნიშვნელოვანი თარიღები**

**15 სექტემბერი** - ფილმების რეგისტრაციის დაწყება (ქოლი)

**15 ოქტომბერი** - ფილმების რეგისტრაციის ბოლო ვადა ყველა სექციისთვის

**15 ნოემბერი** - ჩვენებისთვის განკუთვნილი ასლების მოწოდების ბოლო ვადა

**5 დეკემბერი - 12 დეკემბერი** - ფესტივალის თარიღები

**11 დეკემბერი**- დაჯილდოების ცერემონიალი

**27 დეკემბერი** - ფილმების ასლების დაბრუნების ბოლო ვადა

**7. ენის ვერსიები და სუბტიტრები**

- ფილმების უმეტესობა ნაჩვენები იქნება ორიგინალის ენაზე ინგლისური და ქართული სუბტიტრებით.
- ფესტივალზე წარმოდგენილ ქართულ ფილმებს ინგლისური სუბტიტრებით უზრუნველყოფს ფილმის პროდიუსერი ან დისტრიბუტორი.

**8. ჩვენებები**

- თითოეული ფილმი ნაჩვენები იქნება არაუმეტეს ორჯერ.
- სეანსების განრიგს ადგენს ფესტივალის სამუშაო ჯგუფი.

**9. „ქართული პანორამა" - ჟიური და პრიზები**

ეროვნულ კონკურსში მონაწილეობა შეუძლიათ ქართველ რეჟისორებს (სტუდენტების გარდა) მხატვრული, დოკუმენტური და მოკლემეტრაჟიანი ფილმებით. ჟიურის თავმჯდომარესა და წევრებს არჩევს და იწვევს ფესტივალის დირექტორი. მას შეუძლია დაესწროს ჟიურის სხდომებს, მაგრამ არ აქვს კენჭისყრაში მონაწილეობის უფლება. ჟიური გადაწყვეტილებებს იღებს ღია კენჭისყრის გზით, უბრალო უპირატესობით. პირი, რომელსაც რაიმე კავშირი აქვს კონკურსში მონაწილე ფილმთან, არ შეიძლება იყოს ჟიურის წევრი.

*ეროვნული კონკურსისთვის დაწესებული პრიზები:*

- პრომეთე საუკეთესო მხატვრული ფილმისთვის
- პრომეთე საუკეთესო დოკუმენტური ფილმისთვის
- პრომეთე საუკეთესო მოკლემეტრაჟიანი ფილმისთვის

კინოინსტიტუციებს/ორგანიზაციებს ან კერძო კომპანიებს შეუძლია სხვა არაოფიციალური პრიზების დაწესება.

თითოეული პრიზი მხოლოდ ერთ გამარჯვებულს გადაეცემა.

**10. ტრანსპორტირება და ასლებზე პასუხისმგებლობა**

- ფილმის ასლები თბილისში ფესტივალის ოფისს უნდა მიეწოდოს არაუგვიანეს 15 ნოემბრისა.
- ქართველმა პროდიუსერებმა და დისტრიბუტორებმა თავიანთი ასლები საკუთარი ხარჯით უნდა მოიაწოდონ ფესტივალის ოფისს.
- ტრანსპორტირების ღირებულების დაფარვის პირობები დამატებით შეთანხმდება უცხოელ პროდიუსერებთან/დისტრიბუტორებთან.
- ფესტივალი ასლებზე პასუხისმგებელია გადამზიდველისგან მისი მიღების მომენტიდან (იმპორტირებისას) გადამზიდველისთვის მისი გადაცემის მომენტამდე (ექსპორტირებისას). ასლის დაზიანების ან დაკარგვის შემთხვევაში ფესტივალის პასუხისმგებლობა შემოიფარგლება ახალი ასლის დამზადების ღირებულებით, სტანდარტული ასლის დამზადებისთვის არსებული ლაბორატორიული ფასების შესაბამისად.
- ასლის დაზიანების შესახებ ფესტივალის ოფისს უნდა ეცნობოს წერილობით მისი დაბრუნებიდან 1 თვის განმავლობაში, სანამ ის სხვაგან იქნება გამოყენებული. ასლის მდგომარეობასთან დაკავშირებით არსებული პრეტენზიები სადაზღვევო კომპანიის მიერ მოწოდებული ცნობის საფუძველზე შეფასდება.

**11. სხვა საკითხები**

- ფესტივალში მონაწილეობის მიღება გულისხმობს მოცემული რეგლამენტის აღიარებას.
- მონაწილეობაზე თანხმობის განცხადების შემდეგ მოწვეული ფილმი აღარ მოიხსნება ფესტივალის პროგრამიდან.
- შემთხვევები, რომლებიც არ არის ასახული რეგლამენტში, განხილული იქნება საერთაშორისო წესების შესაბამისად.